கிளைக்கோலோநைட்ரைல்

கிளைக்கோலோநைட்ரைல் (Glycolonitrile) என்பது C2H3NO என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். ஐதராக்சி அசிட்டோநைட்ரைல், பார்மால்டிகைடு சயனோ ஐதரின் என்ற பெயர்களாலும் இது அழைக்கப்படுகிறது. HOCH2CN என்ற கட்டமைப்பு வாய்ப்பாட்டாலும் இதை அடையாளப்படுத்தலாம். பார்மால்டிகைடிலிருந்து பெறப்படுவதால், கிளைக்கோலோநைட்ரைல் மிகவும் எளிய சயனோ ஐதரினாகக் கருதப்படுகிறது. நீரிலும் ஈதரிலும் கரையும். நிறமற்ற திரவமாக காணப்படும் இது தொழில்துறை ரீதியாக முக்கியமான பல இரசாயனப் பொருட்களின் உற்பத்தியில் பயன்படுகிறது. கிளைக்கோலோநைட்ரைல் எளிதில் பார்மால்டிகைடாகவும் ஐதரசன் சயனைடாகவும்  சிதைவடைவதால், தீவிர அபாயகரமான பொருளாகப் பட்டியலிடப்பட்டுள்ளது. 2019 ஆம் ஆண்டு சனவரி மாதத்தில் வானியலாளர்கள் விண்வெளியில், உயிரின் சாத்தியமான மூலக்கூறுகளில் ஒன்றான கிளைக்கோநைட்ரைல் கண்டறியப்பட்டதாக அறிவித்தனர்.

தயாரிப்பு
பார்மால்டிகைடை ஐதரசன் சயனைடுடன் ஏறக்குறைய நடுநிலை காடித்தன்மை எண் கரைசலில்  சேர்ப்பதன் மூலம் கிளைக்கோலோநைட்ரைல் உற்பத்தி செய்யப்படுகிறது. இந்த வினை காரத்தால் வினையூக்கப்படுகிறது.Peter Pollak, Gérard Romeder, Ferdinand Hagedorn, Heinz-Peter Gelbke "Nitriles" Ullmann's Encyclopedia of Industrial Chemistry 2002, Wiley-VCH, Weinheim.  கிளைக்கோலோநைட்ரைல் காரச் சூழ்நிலைகளில் பலபடியாகிறது.
வினைகள்
கிளைக்கோலோநைட்ரைல் அம்மோனியாவுடன் வினைபுரிந்து அமினோ அசிட்டோநைட்ரைலைக் கொடுக்கிறது. இது நீராற்பகுப்பு செய்யப்பட்டு கிளைசினைத் தருகிறது. ஓர் ஆல்டிகைடு, ஐதரசன்  சயனைடு மற்றும் அம்மோனியா ஆகியவற்றின் வினைக்குப் பிறகு, நீராற்பகுப்பு செய்வதன் மூலம் ஓர் அமினோ அமிலத்தைப் பெறும் பொதுவான செயல்முறையே, தொழில்துறை ரீதியாக முக்கியமான சுட்ரெக்கர் அமினோ அமிலத் தொகுப்பு முறையாகும்:
HOCH2CN + NH3 → H2NCH2CN + H2O
H2NCH2CN + 2 H2O → H2NCH2CO2H + NH3

ஒரு கொடுக்கிணைப்பு காரணியாகப் பரவலாகப் பயன்படுத்தப்படும் எத்திலீன்டையமீன்டெட்ரா அசிட்டிக் அமிலத்தை, கிளைகோலோநைட்ரைல் மற்றும் எத்திலீன்டையமீன் ஆகியவற்றிலிருந்து தயாரித்து, பின்னர் உருவாகும் டெட்ரா நைட்ரைலை நீராற்பகுப்பு செய்வதன் மூலம் பெறலாம். நைட்ரிலோ டிரை அசெட்டிக் அமிலமும் இதே முறையில் தயாரிக்கப்படுகிறது.

வினைத்திறன்

காரக் கரைசலில் கிளைகோலோநைட்ரைல் விரைவாக பல்வேறு ஈரணுக்கூறு, மூவணுக்கூறு மற்றும் உயர் ஒலிகோமர்களை உருவாக்குகிறது.

மேற்கோள்கள்

பகுப்பு:சயனோ ஐதரின்கள்
பகுப்பு:2-கார்பன் அணு கரிமச் சேர்மங்கள்